Ma dra baba enduit al gaan kind nie leefKeri en Royce Young (Foto: Aylor Photography/ Facebook.) Keri Young en haar man, Royce, het op 19 weke van swangerskap uitgevind dat hul ongebore baba se brein nie ontwikkel het nie. “Sal ons haar organe kan skenk as ek haar die volle termyn dra?” het Keri Young oomblikke nadat sy die nuus ontvang het, gevra. Die egpaar het ook besef dat Eva, hul ongebore dogtertjie, wel lewe, hulle dogter is en verdien om haar pa en ma te ontmoet. Royce het ŉ brief op Facebook geplaas waarin hy sy vrou prys vir haar dapperheid. Dié brief het harte oor die hele wêreld aangegryp en is al meer as 21 000 keer op Facebook gedeel. “Hierdie hele proses was rof gewees, maar ek sê dit as iemand wat van die kantlyn af kyk. Keri is die een wat elke skop en elke draai voel. Sy word elke oomblik van die dag herinner dat sy ŉ baba dra wat gaan sterf,” skryf hy. “Ek sal definitief iets wou verander as ek kon. Ek wil hê my dogter moet perfek wees. Ek wil hê sy moet kersies uitblaas op haar eerste verjaardag. Ek sal wil sien hoe haar selfoonrekening die hoogte inskiet as sy vir seuns boodskappe stuur. Ek wil op haar troudag saam met haar by die paadjie afstap, maar ek kan dit nie doen nie. Dit is die werklikheid en ek kan dit nie keer nie.” Die baba sal op 7 Mei vanjaar haar opwagting maak. Deur Eva kan baie ander babas se lewe moontlik gered word.